Dnei Ana Birchall Ministrul Justiției România

E-mail: cabinet.ministru@just.ro

Bruxelles, 24 iulie 2019 \*

**Ref: Asigurarea resurselor bugetare pentru asistența judiciară din oficiu în România**

Excelența Voastră,

Vă scriu în numele Consiliului Barourilor și a Societăților de Drept din Europa (CCBE), care reprezintă barourile și societățile de drept din 45 de țări și, prin intermediul acestora, peste 1 milion de avocați europeni.

CCBE dorește să își exprime sprijinul față de preocupările exprimate de unul dintre membrii noștri, *Uniunea Națională a Barourilor din România* (UNBR), referitoare la asigurarea resurselor bugetare în anul 2019 pentru asistența judiciară din oficiu în România.

Potrivit informațiilor primite de CCBE, alocarea bugetară planificată pentru anul 2019 prevăzută de Ministerul Finanțelor din România pentru categoria serviciilor juridice a fost redusă comparativ cu cea din 2018. Această scădere a bugetului alocat asistenței judiciare din oficiu poate avea drept consecință împiedicarea furnizării corespunzătoare a asistenței judiciare din oficiu în România, care reprezintă un instrument fundamental pentru asigurarea accesului la justiție.

În acest context, dorim să vă atragem atenția asupra [Recomandărilor](https://www.ccbe.eu/fileadmin/speciality_distribution/public/documents/ACCESS_TO_JUSTICE/ATJ_Guides_recommendations/EN_ATJ_20180323_CCBE-Recommendations-on-legal-aid.pdf) CCBE privind asistența judiciară din oficiu adoptate în martie 2018, în special în ceea ce privește asigurarea resurselor bugetare pentru asistența judiciară din oficiu, în care CCBE a stabilit următoarele principii principale (explicate mai detaliat la pagina 5 și 6 din Recomandări):

*•* *IV.1. Asistența judiciară din oficiu este un instrument fundamental pentru asigurarea accesului la justiție și ar trebui să fie garantată de către stat* *prin alocarea unor fonduri suficiente pentru a se asigura că nicio persoană îndreptățită să beneficieze de asistență judiciară din oficiu nu va rămâne fără ea.*

*•* *IV.2. În procesul de pregătire a bugetului pentru asistență judiciară din oficiu, fiecare stat ar trebui să ia în considerare indicatori relevanți, cum ar* *fi bugetul pentru asistența judiciară din oficiu și numărul de cazuri din anul precedent, împreună cu o estimare a numărului de cazuri care se anticipează.*

*•* *IV.3. Fiecare stat ar trebui să se asigure că [furnizorii de asistență judiciară din oficiu], asociațiile de barouri, consiliile de asistență judiciară din oficiu sau alte entități care furnizează asistență judiciară din oficiu sunt consultate în mod corespunzător în procesul de pregătire a bugetului destinat asistenței judiciare din oficiu.*

*•* *IV.4. Statele ar trebui să se asigure că o linie bugetară suplimentară este prevăzută în cazul în care bugetul obișnuit este epuizat înainte de finalul perioadei bugetare, pentru a evita întârzierile în* *achitarea onorariilor avocaților.*

*•* *IV.5. Statele trebuie să pună la dispoziția publicului toate informațiile privind fondurile alocate asistenței judiciare din oficiu și utilizarea acestora.*

*•* *IV.6. Asistența judiciară din oficiu este un drept fundamental pentru asigurarea accesului la justiție pentru toți. Prin urmare, statele membre trebuie să* *ia măsurile adecvate pentru a asigura finanțarea permanentă a asistenței judiciare din oficiu.*

***Având în vedere cele de mai sus, CCBE solicită cu respect Excelenței Voastre să faceți tot ce vă stă în putință pentru a asigura accesul adecvat la justiție în România prin alocarea unor fonduri suficiente pentru asigurarea asistenței judiciare din oficiu.***

Cu stimă,

Jose de Freitas

Președintele CCBE

*\* Această scrisoare a fost trimisă și la:*

*Dna Viorica Vasilica Dăncilă*

*Prim-ministru al României*

*E-mail:* *dm@aov.ro*

*Dl Eugen Teodorovici*

*Ministrul Finanțelor Publice din România*

*E-mail:* *presa@mfinante.gov.ro*

*Domnul Bogdan Licu*

*Procurorul General al României*

*E-mail:* *sesizare@mpublic.ro*